59.		Zmluva o inkase
			(§ 692 a nasl. OZ)
Zmluvné strany
1.	MIRAMAX, spol. s r.o. 
Wolkerova ul. č. 11, 010 01 Žilina, IČO, DIČ, IČ DPH
zastúpená Ing. Petrom Bielym, konateľom,
zapísaná v obchodnom registri Okresného súdu v Žiline, odd., vo vl. č. ...............................
(ďalej len „príkazca“)
2.	Komunálna banka, a.s.
Veľká okružná č. 79, 010 01 Žilina, IČO, DIČ, IČ DPH
zastúpená Ing. Jánom Neveselým, vedúcim pobočky Žilina 1
zapísaná v obchodnom registri Okresného súdu v Žiline odd., vo vl. č. .................................
(ďalej len „banka“)
uzatvárajú túto 
zmluvu o inkase.
Čl. I
Predmet zmluvy
1.	Banka sa formou dokumentárneho inkasa zaväzuje odovzdať spoločnosti STARK HAUS Gmbh, ValerianStrasse 186/b, Mníchov náložný list zo dňa 19. 4. 2023 a faktúru č. 1453/23 zo dňa 20. 4. 2023 na čiastku 56 670 eur (slovom päťdesiatšesťtisíc šesťstosedemdesiat eur) proti zaplateniu uvedenej čiastky.
2.	Príkazca sa zaväzuje zaplatiť banke odmenu podľa sadzobníka Komunálnej banky, a.s. zo dňa 18. 2. 2023, č. 4, položka 12, s ktorým sa príkazca zoznámil a súhlasí s ním.
Čl. II
1.	Príkazca sa zaväzuje odovzdať banke dokumenty uvedené v Čl. I ods. 1 tejto zmluvy, pri jej podpise. Príkazca prehlasuje, že tieto právne úkony sú platné.
2.	Banka je povinná uvedené dokumenty prevziať a opatrovať ich s odbornou starostlivosťou.
3.	Banka je povinná svoj záväzok z tejto zmluvy splniť v lehote do 5. 5. 2023.
4.	Ak dlžník, uvedený v Čl. I ods. 1, odmietne uskutočniť požadovaný úkon, je banka povinná podať o tom ihneď správu príkazcovi.
5.	Banka je povinná pri obstarávaní inkasa podľa tejto zmluvy postupovať s odbornou starostlivosťou, neručí však za to, že sa inkaso neuskutoční.
6.	Ak sa inkaso uskutoční, je banka povinná odovzdať prijatú peňažnú čiastku príkazcovi bez zbytočného odkladu.
Čl. III
Ostatné ustanovenia
1.	Tam, kde táto zmluva neobsahuje výslovnú úpravu, sa pre posudzovanie práv a povinností zmluvných strán z nej vzniknutých použije všeobecná právna úprava, najmä primerane ustanovenia Obch. zákonníka o mandátnej zmluve.
2.	Zmluvné strany prehlasujú, že uskutočnenie inkasa podľa tejto zmluvy je v súlade s platnými devízovými predpismi.
3.	Banka prehlasuje, že jej nie sú známe žiadne iné okolnosti, brániace uskutočneniu inkasa.
4.	Príkazca sa zaväzuje informovať ihneď po uzavretí tejto zmluvy dlžníka, voči ktorému má byť inkaso uskutočnené, o inkasujúcej banke.
5.	Zmluva nadobúda platnosť a účinnosť dňom jej súčasného podpisu oboma zmluvnými stranami. Vyhotovuje sa v dvoch rovnopisoch, z ktorých každá zo zmluvných strán dostane po jednom.
Žilina dňa 21. 4. 2023
					príkazca	banka
Poznámka
Zmluva o inkase je absolútnym obchodným vzťahom, ktorý sa riadi príslušnými ustanoveniami Obchodného zákonníka.. Jednou zo zmluvných strán je vždy banka, ktorá sa touto zmluvou zaväzuje príkazcovi, že pre neho obstará plnenie určitej peňažnej pohľadávky od určitého dlžníka, alebo obstará iný inkasný úkon (napr. obstaranie akceptu, to zn. prijatie zmenky alebo obstaranie zmenečného rukojemníctva, tzv. zmenečného avalu). V tomto smere je zmluva o inkase veľmi aktuálnou v nadväznosti na zmenečné obchody, ktoré sa realizujú na základe zmenkového a šekového zákona (č. 191/1950 Zb. v znení neskorších predpisov).
Podstatnými náležitosťami zmluvy sú:
a)	presná špecifikácia peňažitej pohľadávky, ktorá má byť pre príkazcu prijatá, alebo špecifikácia iného inkasného úkonu, ktorý má byť uskutočnený,
b)	určenie osoby dlžníka, voči ktorému má byť inkaso príkazcu vykonané.
Zmluva o inkase je zmluvou za odmenu. Ak nie je odmena za vykonanie inkasa dohodnutá v zmluve, je príkazca povinný zaplatiť banke pri splnení jej záväzku zo zmluvy odmenu obvyklú v čase uzavretia zmluvy.
Charakter inkasného úkonu v praxi často vyžaduje, aby banka, ktorá zmluvu o inkase uzavrela (tzv. vysielajúca banka), poverila vykonaním inkasa v mieste alebo krajine inkasného úkonu spravidla ďalšiu banku (tzv. inkasná banka). Na základe uzatvorenej zmluvy požiada banka dlžníka o zaplatenie peňažnej čiastky alebo vykonanie úkonu vyžadovaného príkazcom podľa zmluvy o inkase. Ak dlžník odmietne zaplatiť požadovanú čiastku alebo uskutočniť požadovaný právny úkon, alebo ak tak neurobí bez zbytočného odkladu, banka o tom ihneď podá správu príkazcovi.
V prípade plnenia zo strany dlžníka je banka povinná prijať peňažnú čiastku alebo cenné papiere, ktoré boli predmetom inkasného úkonu, a odovzdať ich bez zbytočného odkladu príkazcovi. Pri obstarávaní inkasa je banka povinná postupovať s odbornou starostlivosťou a podľa pokynov príkazcu, avšak nezodpovedá za to, že sa inkaso neuskutoční. Banka zodpovedá za škodu spôsobenú stratou, zničením alebo poškodením dokumentov, ktoré sú predmetom inkasa, iba že by jej nemohla zabrániť pri vynaložení odbornej starostlivosti.
Cennými papiermi, ktoré budú predmetom inkasného úkonu podľa zmluvy, sú v praxi najčastejšie zmenky, a to prevažne zmenky cudzie, ktoré príkazca zadáva banke na obstaranie inkasa. V prípade tohto inkasného úkonu je banka povinná vrátiť príkazcovi tú istú zmenku, ale opatrenú akceptom dlžníka (prípadne zmenečným avalom), a to podľa inkasného príkazu.
Zvláštnou formou zmluvy o inkase je zmluva o bankovom dokumentárnom inkase, ktorou sa banka zaväzuje vydať tretej osobe dokumenty oprávňujúce nakladať s tovarom alebo iné doklady, ak bude pri ich vydaní zaplatená určitá peňažná čiastka alebo uskutočnený iný inkasný úkon.
Práva a povinnosti banky a príkazcu zo zmluvy o inkase sa riadia podporne ustanoveniami o mandátnej zmluve (§ 566 a nasl. OZ). Vzhľadom na to, že značná časť inkasných úkonov sa realizuje vo vzťahu k zahraničným subjektom so sídlom mimo územia Slovenskej republiky, používajú sa podporne na záväzkové vzťahy, vzniknuté zo zmluvy o inkase, Jednotné pravidlá pre inkasá, ktoré boli vydané Medzinárodnou obchodnou komorou v roku 1978.
Zmluva o inkase môže byť uzatvorená v písomnej aj ústnej forme. Prax však spravidla vyžaduje, aby požiadavka na inkasný úkon bola príkazcom voči banke uplatnená v písomnej forme.